b'\n_START_ARTICLE_\nDru\xc5\xbeina Hilda\n_START_SECTION_\nZna\xc4\x8dilnosti\n_START_PARAGRAPH_\nNajve\xc4\x8dji asteroid te dru\xc5\xbeine je 153 Hilda, ki je dal dru\xc5\xbeini tudi ime. Ima 170\xc2\xa0km v premeru. Asteroidi te dru\xc5\xbeine so v orbitalni resonance 3\xc2\xa0: 2 z Jupitrom. To pomeni, da so njihove obhodne dobe 2/3 Jupitrove. Vzdol\xc5\xbe tirnice se gibljejo na razdalji okoli 4,0 a.e. V nasprotju z trojanskimi asteroidi lahko imajo katerokoli razliko v longitudi z Jupitrom, na da bi se pri tem nevarno pribli\xc5\xbeali planetu. Asteroidi dru\xc5\xbeine Hilda so porazdeljeni v obliki trikotnika (hild\xc5\xa1ki trikotnik), ki ima stranice \xc5\xa1iroke okoli 1 a.e., na vrhu trikotnika pa je \xc5\xa1irina za 20 do 40\xc2\xa0% ve\xc4\x8dja. Hild\xc5\xa1i trikotnik je stabilen tudi v dalj\xc5\xa1em obdobju._NEWLINE_Telesa iz dru\xc5\xbeine Hilda imajo retrogradno gibanje perihelija. V povpre\xc4\x8dju je hitrost gibanja perihelija ve\xc4\x8dja pri tistih asteroidih, ki imajo manj\xc5\xa1o izsrednost. Pri tem pa se vozli gibljejo po\xc4\x8dasneje. Ko pridejo v bli\xc5\xbeino Jupitra, ta nanje vpliva tako, da jim destabilizira tirnico. V dalj\xc5\xa1em \xc4\x8dasu se elementi tirnic tako popravijo, da do tega ne prihaja ve\xc4\x8d. Do konjunkcije z Jupitrom prihaja samo v bli\xc5\xbeini perihelija._NEWLINE_Ker se hild\xc5\xa1ki trikotnik vrti v povezavi z Jupitrom, se opa\xc5\xbeajo pribli\xc5\xbeno periodi\xc4\x8dni valovi v gostoti asteroidov. To izgleda, kot da bi trikotnik \xc2\xabdihal\xc2\xbb. Gostota asteroidov v vrhovih trikotnika je dvakrat ve\xc4\x8dja kot na njegovih stranicah. Asteroidi ostanejo v afeliju na vrhovih trikotnika v povpre\xc4\x8dju 5,0 do 5,5 let, vzdol\xc5\xbe stranic pa se gibljejo hitreje (2,5 do 3,0 let). Povpre\xc4\x8dna obhodna doba je okoli 7,9 let. Trikotnik ima vse stranice skoraj enake. Zaradi izsrednosti Jupitrove tirnice je stranica to\xc4\x8dk L4 \xe2\x80\x93 L5 malo druga\xc4\x8dna. Ko je Jupiter v afeliju, je srednja hitrost gibanja vzdol\xc5\xbe te stranice malo manj\xc5\xa1a v primerjavi s hitrostjo gibanja vzdol\xc5\xbe drugih dveh stranic. Ko je Jupiter v periheliju, je vse obrnjeno._NEWLINE_V vrhovih trikotnika na to\xc4\x8dkah L4 in L5 prihajajo asteroidi v bli\xc5\xbeino trojanskih asteroidov. V sredini stranic pridejo tudi zelo blizu zunanjemu delu glavnega asteroidnega pasu. Razpr\xc5\xa1enost v hitrosti je lep\xc5\xa1e vidna kot pri trojancih. Razpr\xc5\xa1enost v naklonu tirnic trojancev je dvakrat ve\xc4\x8dja kot pri asterodih dru\xc5\xbeine Hilda.'